
R E Z O L U Ţ I E
a Consiliului Naţional al PSD, 

întrunit în zilele de 21-22 octombrie 2011
Membrii Consiliului Naţional al PSD, întrunit în zilele de  21-22 octombrie 2011, adoptă:
REZOLUŢIA
PSD PROMOVEAZĂ ŞI APĂRĂ 

DEMOCRAŢIA ŞI LIBERTATEA
Partidul Social Democrat se angajează să apere Democraţia şi Libertatea, să le asigure o dezvoltare armonioasă, ca valori fundamentale ale societăţii româneşti.

În încercarea disperată de a rămâne la putere, în pofida respingerii populare evidente, Traian Băsescu şi coaliţia de guvernare, pe care a creat-o prin şantaj şi trădare, au declanşat un atac de o agresivitate fără precedent în ultimele două decenii asupra statului de drept, democraţiei şi libertăţii. Presiunea sistematică a PDL asupra statului de drept transformă România într-o „democraţie de vitrină”, în care discreţionarul şi arbitrarul sunt ridicate la rang de principiu de guvernare, dialogul social este desfiinţat, Opoziţia este hărţuită şi slăbită prin migraţie parlamentară, justiţia este intimidată, libertatea este golită de conţinut, voturile sunt cumpărate, iar presa critică se află sub constrângeri de natură fiscală, administrative şi politice. Astfel de realităţi confirmă că democraţia nu este un bun definitiv câştigat, dimpotrivă; este pe cale de a fi pierdută. 

Consiliul Naţional al Partidului Social Democrat,

reafirmă fără echivoc decizia sa de a apăra Democraţia şi Libertatea, astfel încât societatea românească să beneficieze de cuceririle democratice obţinute prin sacrificiul cetăţenilor în Revoluţia din Decembrie 1989, asumându-ne următoarele obiective programatice:

1. Menţinerea climatului democratic şi încurajarea participării cetăţenilor la viaţa publică. Este inacceptabilă ideea că, indiferent de voinţa cetăţenilor, modul cum este guvernată România depinde de capriciul unui singur om. Reîntoarcerea la spiritul democraţiei civic-participative este obligatorie. Nu pot exista guverne legitime dacă acestea şi-au pierdut sprijinul societăţii.  
2. Asigurarea condiţiilor materiale de participare la viaţa politică democratică. Putem întări democraţia şi creşte participarea civică doar prin realizarea unei societăţi prospere şi echitabile. Crearea unei clase de mijloc puternice, reducerea drastică a numărului celor săraci, refacerea sentimentului de justiţie şi echitate socială reprezintă garanţii solide pentru funcţionarea democraţiei în România.  
3. Garantarea respectării drepturilor şi libertăţilor fundamentale. Dreptul la viaţa privată trebuie protejat, prin împiedicarea oricăror abuzuri din partea instituţiilor represive şi de informaţii sau prin interferenţa unor firme private.  
4. Apărarea separaţiei puterilor în stat şi a controlului reciproc al acestora, drept condiţie fundamentală pentru un regim democratic. Nu mai poate fi tolerată contopirea autoritară a puterilor executivă şi legislativă, şi nici tendinţa de control şi subordonare a puterii judecătoreşti. Puterile în stat trebuie să rămână distincte, echilibrate şi controlându-se una pe alta. Tezele „Preşedintelui-Jucător” sunt de natură dictatorială, iar încercările de a le impune într-o nouă Constituţie vor fi sortite eşecului. 

5. Refacerea unui Parlament legitim şi responsabil faţă de cetăţeni. Parlamentul trebuie să-şi recapete funcţia de legiferare, să redevină un adevărat for de dezbatere şi să îşi manifeste în mod real şi responsabil funcţia de control. Practica măsluirii voturilor în Parlament trebuie definitiv desfiinţată. 
6. Crearea unei justiţii independente, responsabile şi eficiente. Justiţia este esenţială pentru funcţionarea statului de drept, iar o independenţă reală a actului de justiţie este, în ultimă instanţă, o condiţie a libertăţii individuale. Justiţia trebuie să fie responsabilă pentru corecta aplicare a legilor, uniformă şi predictivă în decizii, iar acestea să fie date cu celeritate. 
7. Desfăşurarea de alegeri libere, corecte şi reprezentative. Dorim un sistem electoral echitabil, democratic şi transparent, care să asigure reprezentativitatea şi legitimitatea aleşilor. Orice posibilitate de fraudă electorală trebuie eliminată. Nicio fraudă electorală nu mai trebuie să rămână nepedepsită.
8. Reinstaurarea domniei legii. Nu mai poate fi permisă proliferarea clanurilor şi a crimei organizate, aflate, se pare, sub înalta protecţie a partidelor de guvernământ. Violenţa crescândă de pe străzi trebuie combătută prin acţiunea energică a instituţiilor Statului. Suntem pentru menţinerea Poliţiei naţionale sub controlul Guvernului României. 
9. Apărarea libertăţii presei în faţa tendinţelor politice şi economice de aservire. Considerăm că instituţiile mass-media au o mare responsabilitate socială, iar funcţia presei de „câine de pază al democraţiei” trebuie apărată şi întărită. 
10.  Crearea unei societăţi civile active, critice şi implicate social. Dialogul şi consultarea cu sindicatele, asociaţiile patronale, comunitatea academică, ONG-uri etc. sunt prioritare, atât acum, cât şi atunci când partidul nostru va reveni la guvernare.
Democraţia şi libertatea sunt valori pe care le apărăm cu orice preţ!

DOAR ÎMPREUNĂ PUTEM CONSOLIDA

DEMOCRAŢIA ŞI STATUL DE DREPT!

